Klant skiet vermeende rower by Centurion MallFoto: CERT/Facebook ŉ Lid van die publiek het een van vier vermeende rowers wat Saterdagoggend op ŉ juwelierswinkel in Centurion Mall toegesak het, geskiet en gewond. Volgens kapt. Dave Miller, polisiewoordvoerder, het die vier verdagtes omstreeks 11:30 ŉ juwelierswinkel in die winkelsentrum binnegegaan en gepoog om klante en die winkel te beroof. “ŉ Lid van die publiek wat in die winkel was, het sy vuurwapen uitgepluk en een van die verdagtes geskiet waarna die ander drie van die toneel gevlug het.” Niemand anders is tydens die voorval beseer nie en die gewonde verdagte is op die toneel deur paramedici behandel voor hy onder polisiebewaking na ŉ hospitaal geneem is vir verdere mediese sorg. “Ons volg alle inligting op om die ander verdagtes op te spoor en in hegtenis te neem.” Maroela Media het vroeër berig inkopiegangers het in winkels skuiling gesoek toe skote skielik begin klap het. Die sentrum se bestuur het gesê hy gee sy samewerking aan die polisie. “Die veiligheid van ons klante, huurders en werknemers is ons prioriteit.” Saterdag se rooftog volg ná ŉ voorval begin verlede maand waar die polisie en twee verdagtes in ŉ skietgeveg by die winkelsentrum betrokke was. Beamptes het ŉ verdagte voertuig in die winkelsentrum se onderdakparkeerterrein genader waarna die bestuurder weggejaag en ŉ skietgeveg uitgebreek het. Twee verdagtes is in hegtenis geneem.